钦定古今图书集成/明伦汇编/氏族典/第448卷 > 《唐书》 > 《宰相世系表》
## 钦定古今图书集成/明伦汇编/氏族典/第448卷 > 《唐书》 > 《宰相世系表》

沈氏出自姬姓。周文王第十子聃叔季字子楫，食采
于沈，汝南平舆沈亭即其地也。《春秋》鲁成公八年，为
晋所灭。沈子生逞，字循之，奔楚，遂为沈氏。生嘉，嘉字
惟良。二子：尹丙、尹戊。尹戊字仲逵，奔楚隐于零山，为
楚左司马。生诸梁，诸梁字子高，亦为左司马，食采于
叶，号叶公。二子：尹射、尹文。尹射字修文，为楚令尹，旬
日亡去，隐于华山。二子：尹朱、尹赤。尹赤字明，禋生郢，
郢字文明，召为丞相，不就。生平，平字俊之，封竹邑侯。
生遂，遂字佐时，秦博士。生悰，字文甫，左庶长、竹邑侯。
生遵，遵字伯吾，汉齐王太傅、敷德侯，徙居九江、寿春。
二子：盛、达。达字伯弘，骠骑将军。生干，字仲元，尚书令。
生泓，泓字元良，南阳太守、彭城侯。生勖。勗字子衡，阳
武校尉、镇军将军。三子：嵩、奋、奉。奋字仲异，御史中丞。
生格。格字仲悌，将作大匠。生谦，谦字文恭，御史中丞。
生靖，靖字文光，济阴太守，避王莽之难，隐于桐柏山。
三子：勋、戎、台。戎字威卿，后汉光禄勋，以九江从事说
降剧贼尹良，封为海昏侯，辞不就，徙居会稽之乌程。
灵帝分乌程为永安县。孙皓分吴郡为吴兴郡，晋改
永安为武康，即为郡人。戎生四子：酆、懿、齐、恭。酆字圣
通，零陵太守。四子：浒、仲高、景。景，河间相。生彦。彦裔孙
君谅。

沈氏宰相一人君谅